Paġna L-għan ta' dan l-avviż tal-Kummissjoni huwa li jipprovdi linji gwida għall-operaturi tan-negozji tal-ikel u għall-awtoritajiet nazzjonali dwar l-applikazzjoni tad-dispożizzjonijiet tal-Artikolu 26(3) tar-Regolament. Dan l-Avviż għandu jinqara flimkien ma' dispożizzjonijiet rilevanti oħra tar-Regolament u tar-Regolament ta' Implimentazzjoni. B'mod partikolari, din il-gwida hija mingħajr preġudizzju għall-projbizzjoni ta' informazzjoni li tiżgwida lill-konsumaturi prevista fl-Artikolu 7 tar-Regolament. Dan l-Avviż jiċċara d-dispożizzjonijiet li diġà jinsabu fil-leġiżlazzjoni applikabbli. Huwa ma jestendi bl-ebda mod l-obbligi li jirriżultaw minn dik il-leġiżlazzjoni u lanqas ma jintroduċi rekwiżiti addizzjonali fuq l-operaturi u l-awtoritajiet kompetenti kkonċernati. Dan l-Avviż huwa maħsub biss biex jassisti liċ-ċittadini, lill-operaturi tan-negozji u lill-awtoritajiet kompetenti nazzjonali fl-applikazzjoni tal-Artikolu 26(3) tar-Regolament u tar-Regolament ta' Implimentazzjoni. Il-Qorti tal-Ġustizzja tal-Unjoni Ewropea biss hija kompetenti sabiex tinterpreta b'awtorità d-dritt tal-Unjoni. Il-fehmiet espressi f'dan l-Avviż ma jistgħux jippreġudikaw il-pożizzjoni li tista' tieħu l-Kummissjoni Ewropea quddiem il-qrati tal-Unjoni u dawk nazzjonali. L-ewwel subparagrafu tal-Artikolu 26(3) tar-Regolament jistabbilixxi żewġ kundizzjonijiet għall-applikazzjoni ta' rekwiżiti ta' ttikkettar speċifiċi għall-ingredjenti primarji: (1) l-eżistenza ta' indikazzjoni tal-pajjiż tal-oriġini jew tal-post ta' provenjenza tal-ikel finali; u (2) li tali indikazzjoni tal-pajjiż tal-oriġini jew tal-post ta' provenjenza tal-ikel ma tkunx l-istess bħal dik tal-ingredjent primarju tiegħu. Skont it-tieni subparagrafu tal-Artikolu 26(3), l-obbligi speċifiċi ta' ttikkettar kontenuti fl-ewwel subparagrafu tal-Artikolu 26(3) japplikaw biss għal każijiet li jaqgħu fil-kamp ta' applikazzjoni tar-Regolament ta' Implimentazzjoni kif definit fl-Artikolu 1 tar-Regolament ta' Implimentazzjoni. Hemm żewġ limitazzjonijiet għall-kamp ta' applikazzjoni tar-Regolament ta' Implimentazzjoni: L-ewwel nett, l-Artikolu 1(1) tar-Regolament ta' Implimentazzjoni jispeċifika li l-pajjiż tal-oriġini jew il-post ta' provenjenza ta' oġġett ta' ikel jista' jingħata "bi kwalunkwe mezz bħala dikjarazzjonijiet, preżentazzjoni ta' stampi, simboli jew termini, li jirreferu għal postijiet jew żoni ġeografiċi, ħlief għal termini ġeografiċi inklużi f'ismijiet abitwali u ġeneriċi fejn dawk it-termini ġeografiċi litteralment jindikaw l-oriġini, iżda li l-fehim komuni tagħhom ma jkunx indikazzjoni tal-oriġini jew il-post ta' provenjenza." Skont il-premessa 29 u l-Artikolu 2(2)(g) tar-Regolament, l-indikazzjonijiet relatati mal-isem, l-isem tan-negozju jew l-indirizz tal-operatur tan-negozju tal-ikel, ipprovduti fuq it-tikketta, ma jikkostitwux indikazzjoni tal-pajjiż tal-oriġini jew tal-post ta' provenjenza tal-ikel skont it-tifsira tar-Regolament. Għalhekk, kwalunkwe referenza għall-entità legali tal-operatur tan-negozju tal-ikel, fil-prinċipju ma twassalx għall-applikazzjoni tal-Artikolu 26(3) tar-Regolament. Madankollu, tali indikazzjonijiet jistgħu jitqiesu li jiżgwidaw, fuq il-bażi tal-Artikolu 7 tar-Regolament, fir-rigward tal-pajjiż veru tal-oriġini jew il-post veru ta' provenjenza tal-ikel jekk dawn jiġu enfasizzati b'mod ċar fuq il-pakkett u meta l-oriġini jew il-post ta' provenjenza speċifiċi jkunu ġew ippreżentati b'mod viżibbli u dik l-oriġini ma tkunx l-istess bħal dik tal-ingredjent primarju tal-ikel. L-awtoritajiet nazzjonali kompetenti għandhom jivvalutaw tali każijiet billi jqisu l-informazzjoni kollha pprovduta fuq it-tikketta u l-preżentazzjoni sħiħa tal-prodott. L-Artikolu 1(2) tar-Regolament ta' Implimentazzjoni jagħmilha ċara li anki jekk l-indikazzjonijiet tal-oriġini li huma parti minn trademarks irreġistrati jaqgħu fi ħdan il-kamp ta' applikazzjoni tal-Artikolu 26(3) tar-Regolament, ir-Regolament ta' Implimentazzjoni ma għandux japplika għal dawn l-indikazzjonijiet sakemm jiġu adottati regoli speċifiċi dwar l-applikazzjoni tal-Artikolu 26(3) għal dawn l-indikazzjonijiet. Il-leġiżlatur tal-UE rrikonoxxa l-karattru u l-objettivi speċifiċi tat-trademarks irreġistrati regolati b'leġiżlazzjoni speċifika tal-Unjoni u, għalhekk, il-Kummissjoni se teżamina aktar kif trid tiġi indikata l-indikazzjoni tal-oriġini tal-ingredjent primarju li għandha tiġi pprovduta bl-Artikolu 26(3) tar-Regolament, fejn meħtieġ għal dawn l-indikazzjonijiet. Mill-banda l-oħra, id-ditti li jinkludu dikjarazzjonijiet ġeografiċi li huma trademarks mhux irreġistrati mhumiex parti minn din l-eżenzjoni temporanja u għalhekk ir-Regolament ta' Implimentazzjoni japplika għalihom flimkien mal-obbligi li jirriżultaw mill-Artikolu 26(3) tar-Regolament. L-Artikolu 2(2)(o) tar-Regolament jiddefinixxi "isem tradizzjonali" bħala isem li huwa aċċettat bħala l-isem tal-ikel mill-konsumaturi fl-Istat Membru li fih jinbiegħ, mingħajr il-ħtieġa ta' aktar spjegazzjoni dwaru. Skont il-premessa (8) u l-Artikolu 1(1) tar-Regolament ta' Implimentazzjoni, l-ismijiet tradizzjonali u ġeneriċi li jinkludu termini ġeografiċi li litteralment jindikaw l-oriġini, iżda li l-fehim komuni tagħhom mhuwiex indikazzjoni tal-oriġini jew tal-post ta' provenjenza tal-ikel, ma jaqgħux fil-kamp ta' applikazzjoni tar-Regolament ta' Implimentazzjoni. Ħafna drabi dawn l-ismijiet jirreferu għal post ġeografiku, reġjun jew pajjiż fejn l-ikel inkwistjoni kien oriġinarjament prodott jew kummerċjalizzat u maż-żmien, saru ismijiet ġeneriċi/tradizzjonali għal ċerta kategorija ta' ikel. Sakemm dawn id-denominazzjonijiet ġeneriċi u ismijiet tradizzjonali ma joħolqux il-perċezzjoni, fil-konsumatur, ta' ċerta oriġini ġeografika tal-ikel inkwistjoni, l-użu tagħhom ma jwassalx għall-applikazzjoni tal-Artikolu 26(3) tar-Regolament. Eżempju: Zalzett frankfurter. Peress li l-kwistjoni tirrigwarda l-fehim tal-konsumaturi fi ħdan kull Stat Membru individwali u hemm differenzi sinifikanti fil-perċezzjonijiet tal-konsumaturi dwar dawn l-aspetti fi ħdan l-UE, jeħtieġ li jiġi kkunsidrat fuq bażi ta' każ b'każ jekk isem speċifiku jinftiehemx b'mod ċar mill-konsumatur bħala isem ġeneriku/tradizzjonali. Skont l-Artikolu 2(2)(n) tar-Regolament, "isem ġuridiku" tfisser l-isem ta' xi ikel preskritt fid-dispożizzjonijiet tal-Unjoni applikabbli għalih jew, fin-nuqqas ta' dispożizzjonijiet tal-Unjoni bħal dawn, l-isem previst fil-liġijiet, ir-regolamenti u d-dispożizzjonijiet amministrattivi applikabbli fl-Istat Membru li fih jinbiegħ l-ikel lill-konsumatur finali jew lill-fornituri tal-massa. Fi kliem ieħor, ismijiet bħal dawn huma ismijiet tradizzjonali kodifikati, fejn il-leġiżlatur qies importanti li jarmonizza l-użu tagħhom u ħafna drabi l-kompożizzjoni tal-prodotti li jiddefinixxu, sabiex jiġi żgurat li jintlaħqu l-aspettattivi tal-konsumatur fir-rigward tal-karatteristiċi tal-ikel mibjugħ taħt ismijiet speċifiċi. Fid-dawl ta' dan ta' hawn fuq, l-ismijiet ġuridiċi li jinkludu dikjarazzjoni ġeografika m'għandhomx jitqiesu li jagħtu l-indikazzjoni tal-oriġini skont it-tifsira tal-Artikolu 26(3) tar-Regolament, meta l-Artikolu 26(3) diġà ġie kkunsidrat mil-leġiżlatur. Bl-istess mod, id-dikjarazzjoni "prodott ta' (pajjiż)" b'mod ġenerali timplika għall-konsumatur indikazzjoni tal-oriġini skont it-tifsira tal-Artikolu 26(3) tar-Regolament. Barra minn hekk, it-terminu "prodott ta'" huwa probabbli wkoll li jissuġġerixxi lill-konsumatur li l-ikel kollu, inklużi l-ingredjenti tiegħu, ġej mill-pajjiż indikat fuq it-tikketta. Id-dikjarazzjoni "ippakkjat fi" tindika b'mod ċar il-post fejn ikun ġie ppakkjat l-ikel u, b'mod ġenerali, bħala tali mhuwiex probabbli li jimplika indikazzjoni tal-oriġini għall-konsumatur fis-sens tal-Artikolu 26(3) tar-Regolament. Għaldaqstant, minkejja li t-terminu inkwistjoni jirreferi għal post ġeografiku, huwa ma għandux jitqies li jindika l-post tal-oriġini jew il-post ta' provenjenza tal-ikel. Termini bħal "prodott minn/manifatturat minn/ippakkjat minn" (l-isem tal-operatur tan-negozju tal-ikel segwit mill-indirizz tiegħu) jew "prodott minn/manifatturat minn X għal Y" jagħmlu referenza litteralment għall-operatur tan-negozju tal-ikel rilevanti u, b'mod ġenerali, mhumiex probabbli li jissuġġerixxu indikazzjoni tal-oriġini tal-ikel lill-konsumatur. Kif elaborat fil-punt 2.1.1 ta' dan l-Avviż, l-indikazzjonijiet relatati mal-isem, l-isem tan-negozju jew l-indirizz tal-operatur tan-negozju tal-ikel, ipprovduti fuq it-tikketta, ma jikkostitwux indikazzjoni tal-pajjiż tal-oriġini jew tal-post ta' provenjenza tal-ikel skont it-tifsira tar-Regolament. Madankollu, il-perċezzjoni tal-konsumaturi tiġi ffurmata mill-komponenti kollha tat-tikketta, inkluża l-preżentazzjoni sħiħa ta' prodott. Għalhekk, il-pakkett sħiħ irid jiġi kkunsidrat meta tkun qiegħda tiġi valutata l-possibbiltà ta' karattru li jiżgwida, tal-ikel, fir-rigward tal-oriġini tiegħu. Indikazzjonijiet bħal dawn m'għandhomx jitqiesu bħala indikazzjoni tal-oriġini jekk ikunu jirreferu b'mod ċar għall-verżjonijiet lingwistiċi differenti tal-informazzjoni dwar l-ikel ipprovduta fuq it-tikketta. Id-dikjarazzjonijiet bħal "għamla", "tip", "stil", "riċetta", "ispirat minn" jew "à la" normalment jirreferu għar-riċetta jew il-karatteristiċi speċifiċi tal-ikel jew għall-proċess tiegħu u, bħala tali, m'għandhomx fil-prinċipju jitqiesu bħala indikazzjoni tal-oriġini. Madankollu, il-pakkett sħiħ irid jiġi kkunsidrat meta tkun qiegħda tiġi valutata l-possibbiltà ta' karattru li jiżgwida, tal-ikel, fir-rigward tal-oriġini tiegħu. Irid jissemma wkoll li, fl-ispirtu tal-Artikolu 7 tar-Regolament, id-dikjarazzjonijiet imsemmija hawn fuq huma ġġustifikati biss jekk l-ikel inkwistjoni jkun fih karatteristiċi jew natura speċifiċi, jew ikun għadda minn ċertu proċess ta' produzzjoni li jiddetermina r-rabta ddikjarata mal-post ġeografiku indikat fuq it-tikketta. Mill-perspettiva tal-konsumaturi, il-bnadar u/jew il-mapep huma identifikati bħala l-aktar referenzi rilevanti għat-tikkettar tal-oriġini. Għalhekk, fil-prinċipju, bnadar u/jew mapep ċari u viżibbli li jirreferu għal territorju ġeografiku speċifiku għandhom jitqiesu bħala indikazzjoni tal-oriġini u konsegwentement, iwasslu għall-applikazzjoni tal-Artikolu 26(3) tar-Regolament. Simboli nazzjonali oħra bħal monument, pajsaġġ jew persuna nazzjonali rikonoxxibbli jistgħu jiġu perċepiti wkoll mill-konsumatur bħala indikazzjoni tal-oriġini ta' xi ikel. Madankollu, billi l-fehim tagħhom ħafna drabi jiddependi fuq il-prodott u l-pajjiż, dawk il-grafiċi għandhom jiġu valutati fuq bażi ta' każ b'każ. F'dan il-kuntest, l-Istati Membri għandhom iqisu b'mod partikolari l-pożizzjoni tas-simboli/grafika, id-daqs, il-kulur, id-daqs tat-tipa u l-kuntest ġenerali tat-tikkettar tal-ikel, jiġifieri li t-tikkettar sħiħ ma joħloqx konfużjoni għall-konsumaturi dwar l-oriġini tal-ikel. Fir-rigward tal-ismijiet tad-ditta, l-applikazzjoni tal-Artikolu 26(3) tar-Regolament hija spjegata fil-punt 2.2.1 ta' dan l-Avviż. Għandha tingħata konsiderazzjoni speċifika għall-użu ta' stampi u dikjarazzjonijiet oħra li jirreferu għal avveniment nazzjonali/lokali jew għal tim sportiv nazzjonali/lokali biex jiġi ċċelebrat l-avveniment. Minħabba l-karattru okkażjonali tagħhom, dawk l-indikazzjonijiet jeħtieġ li jiġu valutati fuq bażi ta' każ b'każ sabiex jiġi determinat jekk tiġix attivata l-applikazzjoni tal-Artikolu 26(3). Sakemm jiġu adottati regoli speċifiċi, ir-Regolament ta' Implimentazzjoni ma japplikax għall-indikazzjonijiet ġeografiċi protetti skont il-liġi tal-UE u għat-trademarks reġistrati kif imsemmija fl-Artikolu 1(2) tiegħu. Madankollu, f'każijiet fejn xi ikel ikollu wkoll dikjarazzjonijiet viżwali oħra, inklużi dawk li jirreferu għall-istess postijiet ġeografiċi jew postijiet ġeografiċi differenti, dikjarazzjonijiet bħal dawn jaqgħu fil-kamp ta' applikazzjoni tar-Regolament ta' Implimentazzjoni jekk jiġu ssodisfati l-kundizzjonijiet tal-Artikolu 26(3) tar-Regolament. Skont l-Artikolu 2(2)(q) tar-Regolament, "ingredjent(i) primarju/i" tfisser l-ingredjent jew ingredjenti tal-ikel li jirrappreżentaw aktar minn 50 % ta' dak l-ikel jew li normalment ikunu assoċjati mal-isem tal-ikel mill-konsumatur u li fir-rigward tagħhom fil-biċċa l-kbira tal-każijiet tkun meħtieġa indikazzjoni kwantitattiva. Għall-finijiet tal-Artikolu 26(3) tar-Regolament, l-operaturi tan-negozju tal-ikel huma meħtieġa jipprovdu informazzjoni dwar l-ingredjent(i) primarju/i tal-ikel inkwistjoni, abbażi tad-definizzjoni stabbilita fl-Artikolu 2(2)(q) tar-Regolament. Id-definizzjoni legali tal-ingredjent primarju tidentifika żewġ tipi ta' kriterji biex jiġi determinat l-ingredjent primarju tal-ikel: a) wieħed kwantitattiv, li skontu l-ingredjent jirrappreżenta aktar minn 50 % tal-ikel u b) wieħed kwalitattiv, li skontu l-ingredjent normalment jiġi assoċjat mal-isem tal-ikel mill-konsumaturi. Meta jipprovdu l-informazzjoni dwar l-ingredjent(i) primarju/i ta' xi ikel, l-operaturi tan-negozji tal-ikel għandhom iqisu diversi elementi. B'mod partikolari, minbarra l-kompożizzjoni kwantitattiva tal-ikel, huma jridu jikkunsidraw bir-reqqa l-karatteristiċi u n-natura speċifiċi tiegħu, u l-preżentazzjoni sħiħa tat-tikketta. Iridu jikkunsidraw ukoll il-perċezzjoni u l-aspettattivi tal-konsumaturi fir-rigward tal-informazzjoni pprovduta dwar l-ikel inkwistjoni. L-operaturi tan-negozji tal-ikel iridu jqisu jekk l-indikazzjoni tal-oriġini ta' ingredjent partikolari hijiex probabbli li taffettwa b'mod sostanzjali d-deċiżjonijiet dwar ix-xiri tal-konsumaturi u jekk l-assenza ta' tali indikazzjoni tal-oriġini tiżgwidax lill-konsumaturi. Irid jissemma wkoll li, fl-ispirtu tal-Artikolu 7 tar-Regolament, l-informazzjoni pprovduta fir-rigward tal-indikazzjoni tal-oriġini tal-ingredjent primarju m'għandhiex tiżgwida u fi kwalunkwe każ m'għandhiex tevita d-dispożizzjonijiet u l-objettivi stabbiliti fl-Artikolu 26(3) tar-Regolament. L-awtoritajiet kompetenti tal-Istati Membri jinfurzaw l-implimentazzjoni xierqa tad-dispożizzjonijiet ta' hawn fuq tar-Regolament. Fid-definizzjoni tal-"ingredjent primarju", l-Artikolu 2(2)(q) tar-Regolament jgħid li dan jista' jkun ingredjent (fejn tintuża l-forma singulari tal-kelma) jew ingredjenti (fejn tintuża l-forma plurali tal-kelma). Skont din il-formulazzjoni, wieħed għandu jikkonkludi li d-definizzjoni tal-"ingredjent primarju" tipprovdi għall-possibbiltà li jkun hemm aktar minn ingredjent primarju wieħed ta' xi ikel. Barra minn hekk, huwa evidenti mid-dispożizzjonijiet tal-Artikolu 26(3) tar-Regolament, li jekk l-operatur tan-negozju tal-ikel jidentifika, fuq il-bażi tad-definizzjoni mogħtija, aktar minn ingredjent primarju wieħed, irid jiġi indikat il-pajjiż tal-oriġini jew il-post ta' provenjenza ta' dawn l-ingredjenti primarji kollha. Għall-finijiet tal-Artikolu 26(3) tar-Regolament, l-ewwel għandu jiġi valutat jekk kwalunkwe ingredjent ta' xi ikel għandux jitqies bħala l-ingredjent primarju tiegħu fuq il-bażi tad-definizzjoni stabbilita fl-Artikolu 2(2)(q) tar-Regolament. Dan jimplika li ikel ma jkollu l-ebda ingredjent primarju skont it-tifsira tar-Regolament meta l-ebda wieħed mill-ingredjenti tiegħu ma jkun jirrappreżenta aktar minn 50 % ta' dak l-ikel, l-ebda wieħed mill-ingredjenti tiegħu normalment ma jkun assoċjat mal-isem tal-ikel mill-konsumatur u fil-biċċa l-kbira tal-każijiet ma tkunx meħtieġa indikazzjoni kwantitattiva. L-Artikolu 26(3) tar-Regolament jista' jkopri prodott ipproċessat b'ingredjent wieħed, meta l-aħħar trasformazzjoni sostanzjali tiegħu tkun seħħet f'post differenti mill-oriġini tal-ingredjent tal-materja prima jew meta l-ingredjent ikun inkiseb minn postijiet differenti. Din is-sitwazzjoni twassal għall-applikazzjoni tal-Artikolu 26(3) tar-Regolament f'każ li jkun indikat il-pajjiż tal-oriġini jew il-post ta' provenjenza tal-ikel u l-pajjiż tal-oriġini jew il-post ta' provenjenza tal-ingredjent primarju (ingredjent uniku), ma jkunx l-istess bħal dak tal-ikel. Ir-Regolament ma jipprovdi l-ebda eżenzjoni biex ma jiġix indikat il-pajjiż tal-oriġini jew il-post ta' provenjenza tal-ingredjenti primarji meta dan ma jkunx l-istess bħal dak tal-ikel. Għalhekk, anki jekk l-ingredjent primarju ta' xi ikel ikun jista' jinkiseb biss barra l-UE u l-indikazzjoni tal-oriġini pprovduta fir-rigward tal-ikel finali tirreferi għall-UE (jew l-Istat(i) Membru(i)), skont id-dispożizzjonijiet tal-Artikolu 26(3) tar-Regolament, l-indikazzjoni tal-oriġini tal-ingredjent primarju inkwistjoni trid tiġi indikata. Skont l-Artikolu 2(2)(h) tar-Regolament, "ingredjent kompost" tfisser ingredjent li fih innifsu huwa r-riżultat ta' aktar minn ingredjent wieħed. Ingredjent kompost jaqa' fil-kamp ta' applikazzjoni tal-Artikolu 26(3) tar-Regolament, jekk jissodisfa l-kundizzjonijiet tad-definizzjoni tal-ingredjent primarju kif stipulata fl-Artikolu 2(2)(q) tar-Regolament. Meta l-informazzjoni dwar l-oriġini tal-ingredjent primarju tkun trid tiġi pprovduta f'konformità mal-Artikolu 26(3) tar-Regolament u l-ingredjent primarju jkun ingredjent kompost, l-operaturi tan-negozji tal-ikel iridu jipprovdu livell xieraq ta' informazzjoni li jaqbel l-aħjar mal-ikel partikolari. F'dan il-kuntest, huma għandhom iqisu n-natura speċifika tal-ikel inkwistjoni, il-kompożizzjoni u l-proċess ta' manifattura tiegħu, il-fehim, l-aspettattiva u l-interess tal-konsumaturi fl-indikazzjoni tal-oriġini tal-ingredjent primarju tal-ingredjent kompost (il-post minn fejn joriġina l-ingredjent primarju tal-ingredjent kompost, bħall-post tal-ħsad jew il-post tat-tkabbir), kif ukoll il-mod kif l-ingredjenti tal-ingredjent kompost ikunu indikati fil-lista tal-ingredjenti. Irid jissemma wkoll li, fl-ispirtu tal-Artikolu 7 tar-Regolament, l-informazzjoni pprovduta fir-rigward tal-indikazzjoni tal-oriġini tal-ingredjent kompost m'għandhiex tiżgwida u fi kwalunkwe każ m'għandhiex tevita d-dispożizzjonijiet u l-objettivi stabbiliti fl-Artikolu 26(3) tar-Regolament. L-awtoritajiet kompetenti tal-Istati Membri jinfurzaw l-implimentazzjoni xierqa tad-dispożizzjonijiet ta' hawn fuq tar-Regolament. Sabiex il-konsumaturi jkunu jistgħu jagħmlu għażliet infurmati, ir-Regolament ta' Implimentazzjoni jistabbilixxi regoli speċifiċi li japplikaw meta l-pajjiż tal-oriġini jew il-post ta' provenjenza tal-ingredjent primarju jingħata abbażi tal-Artikolu 26(3) tar-Regolament. Dawn ir-regoli għandhom l-għan li jiżguraw li tali informazzjoni tkun suffiċjentement preċiża u sinifikanti. Għal dan il-għan, l-Artikolu 2(a) tar-Regolament ta' Implimentazzjoni jarmonizza ż-żoni ġeografiċi li trid tirreferi għalihom l-indikazzjoni tal-oriġini tal-ingredjent primarju. L-Artikolu 2 tar-Regolament ta' Implimentazzjoni jipprovdi lista ta' żoni ġeografiċi li għandha tirreferi għalihom l-indikazzjoni tal-ingredjent primarju. Sabiex jiġu ssodisfati r-rekwiżiti tal-Artikolu 26(3) tar-Regolament, l-operaturi tan-negozji tal-ikel iridu jagħżlu waħda miż-żoni ġeografiċi elenkati fl-Artikolu 2(a) tar-Regolament ta' Implimentazzjoni. Mill-kliem ta' din id-dispożizzjoni huwa evidenti li r-Regolament ta' Implimentazzjoni ma jipprovdix il-possibbiltà li jiġu kombinati livelli ġeografiċi differenti elenkati fih għal ingredjent primarju wieħed. Eżempji: "L-Iżvizzera" tikkorrispondi għal żona ġeografika stabbilita fl-Artikolu 2(a)(iv). Għall-kuntrarju, "l-UE" tikkorrispondi għal żona ġeografika stabbilita fl-Artikolu 2(a)(i). Il-possibbiltà li t-tnejn jiġu kkombinati flimkien mhijiex prevista mill-Artikolu 2(a) tar-Regolament ta' Implimentazzjoni. Madankollu, l-operaturi tan-negozji tal-ikel jistgħu jikkompletaw l-indikazzjonijiet "UE" u "mhux tal-UE" b'informazzjoni addizzjonali sakemm din tikkonforma mar-rekwiżiti ġenerali stabbiliti fir-Regolament fir-rigward tal-informazzjoni volontarja dwar l-ikel (l-Artikolu 36 tar-Regolament). B'mod partikolari, informazzjoni bħal din ma għandhiex tiżgwida jew toħloq konfużjoni. F'dan il-kuntest, l-operaturi tan-negozji tal-ikel jistgħu jindikaw "l-Iżvizzera" bħala informazzjoni volontarja addizzjonali li tikkomplementa r-referenza "mhux tal-UE". Eżempju: "UE u mhux tal-UE (l-Iżvizzera)" "UE (Spanja) u mhux tal-UE (l-Iżvizzera)" L-informazzjoni pprovduta fir-rigward tal-ingredjent primarju skont ir-Regolament għandha tikkomplementa l-informazzjoni mogħtija lill-konsumaturi dwar il-pajjiż tal-oriġini jew il-post ta' provenjenza tal-ikel. Huma għandhom ikunu viżibbli faċilment u jistgħu jinqraw b'mod ċar u, fejn ikun xieraq, ma jitħassrux. Sabiex jintlaħaq dan l-objettiv, l-Artikolu 3 tar-Regolament ta' Implimentazzjoni jistabbilixxi regoli dwar it-tqegħid u l-preżentazzjoni tal-informazzjoni inkwistjoni. Skont l-Artikolu 9(1)(i) tar-Regolament, huwa obbligatorju li jiġi indikat il-pajjiż tal-oriġini jew il-post ta' provenjenza għall-każijiet stabbiliti fl-Artikolu 26 tar-Regolament. Barra minn hekk, l-Artikolu 9(2) tar-Regolament jirrikjedi li d-dettalji indikati fuq bażi obbligatorja skont l-Artikolu 9(1) tar-Regolament għandhom jiġu indikati bi kliem u numri u jistgħu jiġu espressi wkoll permezz ta' pittogrammi jew simboli. Mid-dispożizzjonijiet tar-Regolament joħroġ li l-pajjiż tal-oriġini tal-ingredjent primarju dejjem irid ikun indikat bil-kliem. F'dan ir-rigward, l-Istati Membri jridu jivvalutaw jekk ċerti kodiċijiet tal-pajjiż jistgħux jitqiesu bħala kliem. B'mod partikolari, kodiċi tal-pajjiż jista' jkun aċċettabbli sakemm ikun hemm stennija raġonevoli li l-konsumaturi fil-pajjiż tal-kummerċjalizzazzjoni jifhmuh sewwa u ma jiġux żgwidati. Dan jista' jkun il-każ għal abbrevjazzjonijiet bħal "UK", "USA" jew "UE". L-Artikolu 3(2) tar-Regolament ta' Implimentazzjoni jispeċifika li fejn l-indikazzjoni tal-oriġini ta' xi ikel tingħata bil-kliem, l-informazzjoni dwar l-oriġini tal-ingredjent primarju trid tidher fl-istess parti viżiva bħall-indikazzjoni tal-pajjiż tal-oriġini jew tal-post ta' provenjenza tal-ikel. Ir-Regolament ta' Implimentazzjoni ma jipprovdix il-flessibbiltà li tippermetti li l-oriġini tal-ingredjent primarju tiġi indikata darba biss jekk l-indikazzjoni tal-oriġini tal-ikel finali tiġi pprovduta diversi drabi fuq it-tikketta. Mir-Regolament joħroġ li l-indikazzjoni tal-oriġini tal-ingredjent primarju trid tkun ippreżentata b'mod ċar u viżibbli għall-konsumaturi, dejjem fl-istess parti viżiva bħall-indikazzjoni tal-oriġini tal-prodott, inklużi l-bnadar. Għalhekk, f'każ li d-denominazzjoni tal-bejgħ li jkun fiha indikazzjoni tal-oriġini jew il-bnadar tiġi ripetuta fuq il-pakkett, l-informazzjoni dwar l-oriġini tal-ingredjent(i) primarju(i) għandha tiġi ripetuta wkoll skont dan. L-Artikolu 13 tar-Regolament jistabbilixxi l-prinċipji ġenerali li jirregolaw il-preżentazzjoni tal-informazzjoni obbligatorja dwar l-ikel kif elenkata fl-Artikolu 9(1) tar-Regolament u għalhekk anki tal-informazzjoni dwar il-pajjiż tal-oriġini jew il-post ta' provenjenza meta prevista fl-Artikolu 26 (l-Artikolu 9(1)(i) tar-Regolament). Id-dispożizzjonijiet tal-Artikolu 13 tar-Regolament għandhom japplikaw mingħajr preġudizzju għad-dispożizzjonijiet speċifiċi tal-Unjoni applikabbli għal kategoriji partikolari ta' ikel. Ir-Regolament ta' Implimentazzjoni jistabbilixxi rekwiżiti speċifiċi ta' preżentazzjoni għall-indikazzjoni tal-oriġini tal-ingredjent primarju. B'mod partikolari, l-Artikolu 3 tiegħu jistipula li tali informazzjoni trid tidher fl-istess parti viżiva bħall-indikazzjoni tal-pajjiż tal-oriġini jew tal-post ta' provenjenza tal-ikel u billi jintuża daqs tat-tipa li jkollu għoli-x ta' mill-anqas 75 % tal-għoli-x tal-indikazzjoni tal-oriġini tal-ikel. Barra minn hekk, huwa sostnut li, fi kwalunkwe każ, l-informazzjoni dwar l-indikazzjoni tal-oriġini tal-ingredjent primarju għandha tingħata f'daqs tat-tipa li ma jkunx iżgħar minn 1,2 mm. Ir-rekwiżiti speċifiċi hawn fuq imsemmija tar-Regolament ta' Implimentazzjoni għandhom jiġu kkomplementati mid-dispożizzjonijiet orizzontali tal-Artikolu 13 tar-Regolament, li għandhom japplikaw b'mod kumulattiv. Il-Qorti Ewropea tal-Awdituri b'dan tinfurmak li r-Rapport Speċjali Nru 4/2020 "L-użu ta' teknoloġiji ġodda ta' immaġni għall-monitoraġġ tal-Politika Agrikola Komuni: b'mod ġenerali sar progress kostanti, iżda għall-monitoraġġ tal-klima u tal-ambjent dan seħħ aktar bil-mod" għadu kif ġie ppubblikat. Ir-rapport jista' jiġi kkonsultat jew imniżżel mis-sit web tal-Qorti Ewropea tal-Awdituri: http://eca.europa.eu. il-ħatra ta' rappreżentanti legali għall-ġbir ta' evidenza f'materji kriminali; il-possibbiltà għall-fornituri tas-servizz li joġġezzjonaw għal ordnijiet ibbażati fuq raġunijiet limitati. Brussell, is-6 ta' Novembru 2019. L-Istitut tal-BEI jorganizza d-disa' Turnew għall-Innovazzjoni Soċjali tiegħu It-TIS jippromwovi ideat innovattivi u jippremja l-opportunitajiet li joħolqu impatt soċjetali u ambjentali, li jkopru proġetti f'firxa wiesgħa ta' oqsma – mill-edukazzjoni, il-kura tas-saħħa u l-ħolqien ta' impjiegi, għal teknoloġiji, sistemi u proċessi ġodda. Il-proġetti kollha jikkompetu għal żewġ premji f'Kategorija Ġenerali, u proġetti li jindirizzaw it-tema ta' din is-sena tal-ambjent (b'enfasi speċjali fuq il-bijodiversità u l-konservazzjoni tal-ekosistema) ser jikkompetu wkoll għal żewġ premji fil-Kategorija Speċjali. Il-proġetti rebbieħa fiż-żewġ kategoriji ser jingħataw l-Ewwel Premju u t-Tieni Premju ta' EUR 50 000 jew EUR 20 000 rispettivament. Segwina fuq Facebook: www.facebook.com/EibInstitute Għal aktar informazzjoni dwar dan it-turnew u kif tissottometti proposta innovattiva, żur: http://institute.eib.org/programmes/social/social-innovation-tournament/ Dan l-avviż jikkonċerna l-impriżi li ġejjin: United Technologies Corporation ("UTC", l-Istati Uniti tal-Amerka), Raytheon Company ("Raytheon", l-Istati Uniti tal-Amerka). UTC takkwista, fis-sens tal-Artikolu 3(1)(b) tar-Regolament dwar l-Għaqdiet, il-kontroll waħdani ta' Raytheon kollha kemm hi. Il-konċentrazzjoni titwettaq permezz ta' kuntratt jew kwalunkwe mezz ieħor. UTC: provvista ta' prodotti u servizzi ta' teknoloġija għolja għas-sistemi tal-bini u l-industriji ajruspazjali. UTC bħalissa tikkonsisti fl-unitajiet tan-negozju prinċipali li ġejjin: Otis Elevator Company; Carrier; Pratt & Whitney; u Collins Aerospace Systems (il-kombinazzjoni ta' United Technologies Aerospace Systems u Rockwell Collins li dan l-aħħar ingħatat isem ġdid), Raytheon: kuntrattur tad-difiża. Raytheon tissupplixxi armi gwidati, sensuri, elettronika, u servizzi professjonali għal klijenti militari u kummerċjali. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Jinħtieġ li r-referenza li ġejja dejjem tiġi speċifikata: Il-kummenti jistgħu jintbagħtu lill-Kummissjoni permezz tal-email, permezz tal-faks jew permezz tal-posta. Uża d-dettalji ta' kuntatt ta' hawn taħt: Indirizz postali: Deskrizzjoni u raġunijiet Għall-"Brachetto d'Acqui" jew l-"Acqui" fil-verżjonijiet lixxi u frizzanti tagħhom, l-aċidità totali minima tinbidel minn 5 g/l għal 4.5 g/l. Barra minn hekk, għall-inbid frizzanti, il-kontenut minimu ta' estratt mingħajr zokkor tnaqqas minn 18 g/l għal 17 g/l. Raġunijiet: Il-bidliet fil-kundizzjonijiet klimatiċi influwenzaw l-istadji fenoloġiċi u l-maturazzjoni tal-għeneb, li ħafna drabi qed tkun antiċipata u akkumpanjata minn tnaqqis fil-komponent ta' aċidità tal-most, u għaldaqstant f'dak tal-inbejjed miksuba. Għalhekk, tqies xieraq li jitnaqqas il-livell minimu ta' aċidità totali ta' 0,5 grammi għal kull litru. It-tnaqqis ta' gramma/litru tal-estratt mingħajr zokkor jikkostitwixxi bidla formali fir-rigward tal-metodu uffiċjali, f'dak li għandu x'jaqsam mal-valur tal-estratt niexef nett kurrenti. Dawn l-emendi jikkonċernaw it-taqsima 1.4 tad-Dokument Uniku u l-Artikolu 6 tal-Ispeċifikazzjoni tal-Prodott. Deskrizzjoni u raġunijiet riformulazzjoni tad-dispożizzjonijiet dwar iż-żona tal-vinifikazzjoni u tal-ibbottiljar u d-derogi minnhom, billi jinġabru flimkien l-operazzjonijiet kollha, diġà previsti fl-Artikolu 5(1) u (11) tal-Ispeċifikazzjoni tal-Prodott, fil-paragrafi 1 u 2 tal-istess Artikolu; il-proċess kollu tal-vinifikazzjoni/tal-produzzjoni tal-inbid jiġi permess, skont id-deroga prevista fil-leġiżlazzjoni attwali tal-UE, fit-territorju kollu tar-reġjun tal-Piemonte, minflok fil-provinċji ta' Asti, Cuneo u Alessandria; għat-tipi ta' "Brachetto d'Acqui" jew "Acqui" frizzanti b'kontenut ta' zokkor minn extrabrut sa demi-sec, ġew permessi l-operazzjonijiet ta' fermentazzjoni sekondarja, skont id-deroga prevista mil-leġiżlazzjoni tal-UE fis-seħħ, fit-territorju amministrattiv tar-reġjuni ġirien tal-Liguria, il-Lombardia, l-Emilia-Romagna u l-Valle d'Aosta. Raġunijiet: a) u b) Dawn huma emendi formali li permezz tagħhom id-dispożizzjonijiet dwar il-vinifikazzjoni/tal-produzzjoni tal-inbid u l-ibbottiljar tal-inbid u d-derogi rilevanti għat-tipi differenti ta' nbid ġew deskritti b'mod organiku u konsistenti mal-leġiżlazzjoni tal-UE fis-seħħ; c) l-estensjoni taż-żona fejn jistgħu jitwettqu l-operazzjonijiet ta' vinifikazzjoni bid-deroga, għal ċerti tipi ta' nbid frizzanti biss, hija maħsuba biex toħloq opportunitajiet ġodda għall-produtturi fir-rigward ta' ħtiġijiet ġodda ta' kummerċjalizzazzjoni. Dawn l-emendi jikkonċernaw il-punt 1.9 tad-Dokument Uniku (Rekwiżiti oħra applikabbli) u l-Artikolu 5 tal-Ispeċifikazzjoni tal-Prodott. Deskrizzjoni u raġunijiet Raġunijiet: titneħħa r-restrizzjoni li tippermetti lill-produtturi li jagħżlu l-identità grafika tat-tikketta. Dawn l-emendi jikkonċernaw il-punt 1.9 tad-Dokument Uniku (Rekwiżiti oħra applikabbli) u l-Artikolu 7 tal-Ispeċifikazzjoni tal-Prodott. DOP - Denominazzjoni ta' Oriġini Protetta Inbid magħmul minn għeneb Brachetto, b'aroma karatteristika u distintivabi prevalenza skont il-metodu użat għall-vinifikazzjoni. L-għeneb jitkabbar f'żona definita sew fil-Piemonte, f'26 komun bejn il-provinċji ta' Asti u Alessandria. Karatteristiċi mal-konsum: Kulur: minn lewn ir-rubin u b'intensità medja, li jxaqleb lejn il-granata ċar jew roża, jew rożè; Riħa: karatteristika, delikata ħafna, u xi kultant ta' frott, li toqrob lejn aroma mħawra meta jkollu kontenut aktar baxx ta' zokkor; Togħma: delikata, karatteristika, minn xotta għal ħelwa. Qawwa alkoħolika proprja minima (f'% tal-volum): 11,50 % li minnhom 5,00 % f'alkoħol miksub; estratt minimu mingħajr zokkor 18,0 g/l Inbid magħmul minn għeneb Brachetto, b'aroma karatteristika u distintivabi prevalenza skont il-metodu użat għall-vinifikazzjoni. L-għeneb jitkabbar f'żona definita sew fil-Piemonte, f'26 komun bejn il-provinċji ta' Asti u Alessandria. Karatteristiċi mal-konsum: Ragħwa: fina, li ddum; Kulur: minn lewn ir-rubin u b'intensità medja, li jxaqleb lejn il-granata ċar jew roża, jew rożè; Riħa: karatteristika, delikata ħafna, u xi kultant ta' frott, li toqrob lejn aroma mħawra meta jkollu kontenut aktar baxx ta' zokkor; Togħma: delikata, karatteristika, minn xotta għal ħelwa. Qawwa alkoħolika proprja minima (f'% tal-volum): 12,00 % li minnhom 6,00 % f'alkoħol miksub; Estratt minimu mingħajr zokkor 17 g/l Huwa nbid aromatiku ħelu, li l-għeneb tiegħu jitkabbar f'żona definita sew fil-Piemonte, f'26 komun biss bejn il-provinċji ta' Asti u Alessandria. Karatteristiċi mal-konsum Kulur: minn lewn ir-rubin b'intensità li tvarja, xi drabi li jxaqleb lejn lewn il-granata; Riħa: aroma ta' misk, delikata ħafna, tipika tal-varjetà tal-Brachetto, xi drabi b'xamma ta' njam; Togħma: ħelwa, aroma ta' misk, armonjuża, bellusija, xi drabi b'xamma ta' njam; Qawwa alkoħolika totali minima skont il-volum: 16,00% estratt minimu mingħajr zokkor 20 g/l 8 000 kilogramma ta' għeneb għal kull ettaru L-għeneb maħsub għall-produzzjoni tal-inbejjed bid-DOCG "Brachetto d'Acqui" jew "Acqui", fit-tipoloġiji varji tagħhom, irid jiġi prodott fir-reġjun tal-Piemonte fis-26 komun bejn il-provinċja ta' Asti u ta' Alessandria, kif speċifikat hawn taħt: Il-provinċja ta' Asti: it-territorju amministrattiv kollu tal-komuni li ġejjin: Vesime, Cessole, Loazzolo, Bubbio, Monastero Bormida, Rocchetta Palafea, Montabone, Fontanile, Mombaruzzo, Maranzana, Quaranti, Castel Boglione, Castel Rocchero, Sessame, Castelletto Molina, Calamandrana, Cassinasco, kif ukoll Nizza Monferrato sal-parti tat-territorju li jinsab fuq il-lemin tax-xmara Belbo; Il-provinċja ta' Alessandria: it-territorju amministrattiv kollu tal-komuni li ġejjin: Acqui Terme, Terzo, Bistagno, Alice Bel Colle, Strevi, Ricaldone, Cassine, Visone. Il-karatteristiċi tal-"Brachetto d'Acqui" DOCG ġejjin prinċipalment mill-kwalitajiet tat-territorju tal-produzzjoni, l-Alto Monferrato. Fuq dan it-territorju, mifrux fuq 26 komun bejn il-provinċja ta' Asti u dik ta' Alessandria, insibu art taflija fiż-żona ta' Nizza Monferrato filwaqt li nsibu ramel u ġir fin-naħat madwar l-Acqui Terme. Dawn il-karatteristiċi jinfluwenzaw direttament u b'mod importanti l-kwalitajiet olfattivi tal-għeneb, u tal-inbejjed prodotti minnu. Il-konvenjenza taż-żona għat-tkabbir tad-dwieli, bil-morfoloġija u l-kundizzjonijiet klimatiċi partikolari tagħha u l-ħiliet u t-tradizzjonijiet tal-produzzjoni tal-inbid tagħha, għamlitha possibbli li "jagħżlu", matul is-snin, il-Brachetto bħala l-varjetà tad-dielja l-aktar adattata għall-ambjent tal-madwar. Fl-1817, in-naturalista Gallesio ddeskrivieh bħala "VINO CELEBRE", u kklassifikah bħala nbid għad-deżerta alkoħoliku u ta' kulur dgħajjef, li huwa u jimmatura jsir jixbah lill-Porto jew lill-inbid ta' Xeres, u jirrapporta li l-Brachetto, kemm ħelu u kemm frizzanti, kien magħruf sew u kkummerċjalizzat fis-swieq tal-Amerka t'Isfel: minn dan jista' jiġi konkluż li l-produzzjoni f'dak il-perjodu kellha titqies bħala xi ħaġa li ta' min wieħed jinnotaha. L-ewwel definizzjoni formali tmur lura lejn l-1922, iffirmata minn Garino Canina, li kien il-klassifikatur xjentifiku veru: "Il-Brachetto jappartjeni għall-kategorija ta' nbejjed ta' lussu ħelwin u aromatiċi ħomor: huwa fil-fatt inbid b'riħa speċjali, moderatament alkoħoliku u ħelu, li ma tantx għandu kulur, u li fil-biċċa l-kbira tiegħu jiġi kkunsmat bħala nbid effervexxenti jew frizzanti..." Fost il-kitbiet differenti ta' Canina, importanti ħafna mil-lat storiku, insibu wieħed mill-każijiet l-iktar interessanti, li jirrigwarda l-fatt li l-Brachetto kien mifrux b'mod partikolari f' Acqui u Nizza Monferrato, iżda li l-produzzjoni tiegħu għas-suq kienet ta' 500 ettolitru biss. X'kien li wassal biex dan l-inbid kważi jisparixxi, minkejja li sa 50 sena qabel kien jiġi esportat fi kwantitajiet kbar? Il-wasla tal-epidemija tal-Phylloxera kienet qerdet id-dwieli fi tmiem l-Ewwel Gwerra Dinjija: fiż-żmien tat-tħawwil mill-ġdid, il-produtturi tal-inbid kienu ffavorew varjetajiet oħra li kellhom it-tendenza li jsostnu x-xejriet tas-suq, għad-detriment ta' din il-varjetà li kienet teħtieġ attenzjoni u kura speċjali. Kien proprju dan li ta bidu għat-tieni waqfa fil-produzzjoni ta' dan l-inbid. Ir-rinaxximent tiegħu huwa pjuttost reċenti: tul il-ħamsinijiet, fl-irdumijiet tal-Piemonte fejn il-Brachetto kien għadu qed jiġi prodott minn gruppi żgħar ta' produtturi li jħobbuh, Arturo Bersano, produttur li, filwaqt li jirrispetta t-tradizzjoni, kien qed iħares 'il quddiem, żviluppa l-Brachetto frizzanti f'autoklava bl-użu tal-metodu "charmat". Minn dak iż-żmien, il-Brachetto kompla bi triqtu bħala protagonist fost l-inbejjed aromatiċi l-kbar, li jiddistingwi ruħu bil-kwalitajiet speċjali tiegħu u bil-fatt li huwa apprezzat min-nies li l-iktar japprezzaw l-inbid. Madankollu, il-Brachetto għandu tradizzjoni fil-produzzjoni tal-verżjoni mhux ħelwa, kif jidher mill-produzzjoni tal-varjetajiet tal-Brachetto mhux ħelwin tas-seklu 20 fiż-żoni ta' Strevi, Alto Monferrato, Acqui Terme, fil-verżjoni nofs misjur tal-Cantine Spinola, rebbieħ anki f'konkorsi enoloġiċi (il-Brachetto d'Acqui rosato Rosato semixott tal-1987 u l-Brachetto xott tal-1964), imsemmi fir-rivista Barolo e Co (1985), li tirreferi għall-"Brachetto" bħala "varjetà tipikament lokali u li tista' tinbiegħ ukoll fil-verżjoni xotta". Issir referenza wkoll f'rakkont storiku dwar il-Brachetto xott "ta' Carlo Lazzeri, il-proprjetarju tal-Enoteca Regionale di Acqui 'Terme e Vino', fejn fit-tmeninijiet kienu jservu t-tazzi tal-Brachetto xott prodott minn Cantine Spinola", speċjalment bħala aperitif, li kien popolari immens minħabba n-natura ħafifa u mhux daqstant ħelwa tiegħu. F'dawk is-snin, il-Brachetto ntgħażel ukoll matul il-kompetizzjonijiet enoloġiċi f'Acqui Terme." Wara esperimentazzjoni mill-2008 lil hawn, beda jiġi prodott inbid frizzanti xott u aromatiku 100% mill-għeneb Brachetto, u ġie ddikjarat "prodott apprezzat u kkonsmat lokalment, u esportat ukoll bħala prodott niċċa fil-Ġappun, il-Korea t'Isfel u l-Istati Uniti". Deroga għall-produzzjoni fiż-żona ġeografika ddefinita Qafas ġuridiku: Fil-leġiżlazzjoni tal-Unjoni Tip ta' rekwiżit addizzjonali: Deroga għall-produzzjoni fiż-żona ġeografika ddefinita Deskrizzjoni tar-rekwiżit: L-operazzjonijiet ta' tnixxif tal-għeneb, tat-tagħsir, tal-vinifikazzjoni u tat-tieni fermentazzjoni, minbarra li jsiru fiż-żona ddefinita tal-produzzjoni huma permessi wkoll fit-territorju kollu tar-reġjun tal-Piemonte. Barra minn hekk, għat-tipoloġiji tal-"Brachetto d'Acqui" jew l-"Acqui" frizzanti b'kontenut ta' zokkor minn extrabrut għal nofs misjur, l-operazzjonijiet tat-tieni fermentazzjoni jistgħu jsiru fit-territorju amministrattiv tar-reġjuni tal-Liguria, il-Lombardia, l-Emilia-Romagna u l-Valle d'Aosta, skont il-leġiżlazzjoni tal-UE fis-seħħ. Ibbottiljar fiż-żona ġeografika ddefinita Qafas ġuridiku: Fil-leġiżlazzjoni tal-Unjoni Tip ta' rekwiżit addizzjonali: Ibbottiljar fiż-żona ġeografika ddefinita Deskrizzjoni tar-rekwiżit: L-ibbottiljar irid isir fiż-żona tal-produzzjoni, inkluż fiż-żoni fejn huma permessi l-vinifikazzjoni / il-produzzjoni tal-inbid bid-deroga. F'konformità mal-leġiżlazzjoni tal-Unjoni Ewropea, din id-dispożizzjoni hija bbażata fuq ir-raġunijiet għaż-żamma tal-kwalità u l-immaġni tal-inbejjed "Brachetto d'Acqui" jew "Acqui" DOP, li jiżguraw l-oriġini tagħhom u li jiżguraw l-effikaċja u l-puntwalità tal-kontrolli relatati. Tabilħaqq, dawn il-kundizzjonijiet huma żgurati aħjar bl-ibbottiljar fiż-żona, peress li l-applikazzjoni u l-infurzar tar-regoli tekniċi kollha dwar it-trasport u l-ibbottiljar jitwettqu minn azjendi agrikoli fiż-żona tal-produzzjoni. Barra minn hekk, is-sistema ta' kontroll mill-korp kompetenti, li għaliha huma soġġetti l-operaturi fl-istadji kollha tal-produzzjoni, hija aktar effettiva fiż-żona demarkata. Indikazzjonijiet dwar it-tikkettar Qafas ġuridiku: Fil-leġiżlazzjoni nazzjonali Tip ta' rekwiżit addizzjonali: Dispożizzjonijiet supplimentari dwar it-tikkettar Deskrizzjoni tar-rekwiżit: Fid-deskrizzjoni u l-preżentazzjoni tal-inbejjed b'Denominazzjoni ta' Oriġini Kontrollata u Garantita "Brachetto d'Acqui" jew "Acqui" u "Brachetto d'Acqui" jew "Acqui" frizzanti, id-dettalji tal-kontenut taz-zokkor ma għandhomx għalfejn jiġu ripetuti f'karattri differenti minn dawk użati għad-denominazzjoni; barra minn hekk, dawn id-dettalji ma jistgħux jidhru ikbar mill-karattri użati għad-Denominazzjoni fuq it-tikkettar.
Extracted from C_032_2020.html